પૂર્વોત્તરની ચૂંટણીનું તારણ શું ? પહેલું - ત્રિપુરાનું પરિણામ બીજા બે રાજ્યોની રાજકીય વાસ્તવિકતાને રજૂ કરતું નથી. ભાજપ ત્રિપુરામાં જીત્યો, પણ બે પહાડી રાજ્યોમાં સ્વતંત્ર રીતે સરકાર રચવા સક્ષમ નથી. નજીકના ભવિષ્યમાં પણ તે એકલાહાથે સરકાર રચી શકે તેમ નથી. બીજું, આ ચૂંટણી દર્શાવે છે કે ‘’પાર્ટી વિથ ડિફરન્સ’’ ગણાતા ભાજપ અને બીજા પક્ષોમાં કોઈ ભેદ નથી. મૂળભૂત રીતે ભાજપ પણ બીજાની જેમ જ ગમે તે ભોગે સત્તા મેળવવા મથે છે. સાથોસાથ કોંગ્રેસની ઝાટકણી પણ કાઢે છે. ત્રીજું - ભાજપ આ રાજ્યોમાં "વિકાસ" મંત્રને વેચી શક્યો , કારણ કે કોંગ્રેસની જેમ તેના પર ભૂતકાળનો ભાર ન હતો. લોકસભાની ચૂંટણીઓ નજીક છે ત્યારે હવે ખબર પડશે ભાજપે આપેલા વાયદામાંથી તે કેટલા પાળી બતાવે છે. એમાં કોઈ શંકાને સ્થાન નથી કે ભાજપને સીધો હરાવવો મુશ્કેલ છે. ત્રિપુરાની ચૂંટણી કે 2016ની આસામની ચૂંટણીઓમાં તે પુરવાર થયું. પૂર્વોત્તરના બાકીના રાજ્યોમાં ભાજપે ગઠબંધન સરકાર રચી, તેમાં ક્યાંક નાયકની ભૂમિકા ભજવી, તો ક્યાંક સહાયકની.